<classify> Akizungumza kwa simu jana, mratibu wa mbio hizo, Zulfa Fadhili alisema Ntibenda ataungana na viongozi wengine katika mbio hizo, ambazo mgeni rasmi atakuwa Waziri wa Maliasili na Utalii, Profesa Jumanne Maghembe.Alisema mbio za mwaka huu zinatarajiwa kuwa na msisimko wa aina yake huku wanariadha mbalimbali wakionekana kujitokeza kwa wingi. Mbio hizo zitaanzia katika lango la kuingilia na kutokea katika Hifadhi ya Ngorongoro na kumalizikia kwenye viwanja vya Mazingira Bora mjini Karatu.Fadhili alisema usajili wa wanariadha wanaotaka kushiriki mbio za mwaka huu unaendelea katika vituo kadhaa Moshi, Arusha na Karatu.Amevitaja baadhi ya vituo hivyo kuwa ni pamoja na kile kilichopo katika duka la Lemaya, wakati Karatu usajili unafanyika Deus Supermarket na Moshi ni ofisi za Zara na Malenga Investment.Pia alisema watu wa mbali na maeneo hayo na wale wanaotoka nje ya nchi wanaendelea kujisajili kupitia katika mtandao.Washindi wa kwanza wa mbio za kilomita 21 kwa upande wa wanawake na wanaume kila mmoja ataondoka na kitita cha Sh milioni 2, huku wa pili wataondoka na Sh milioni 1 na watatu Sh 500,000. Alisema lengo la mbio hizo ni kuchangisha fedha kwa ajili ya kuendesha shule za watoto wa Kimasai, ambao wanasoma bure.Mbio za mwaka huu zinadhaminiwa na Zara Charity, Zara Tours, Bonite Bottlers, Davis Mosha, Malenda Investment, Exim Bank na Africa Safari wanaodhamini mbio za watoto wadogo za kilomita 2.5.  <topic>: MICHEZO 